KIRJALLINEN KYSYMYS E-1905/01 esittäjä(t): Pere Esteve (ELDR) komissiolle. Kahden skotlantilaisen turistin epäasiallinen kohtelu Mallorcalla.



Virallinen lehti nro 040 E , 14/02/2002 s. 0135 - 0136



KIRJALLINEN KYSYMYS E-1905/01 esittäjä(t): Pere Esteve (ELDR) komissiolle (28. kesäkuuta 2001) Aihe: Kahden skotlantilaisen turistin epäasiallinen kohtelu Mallorcalla Viime toukokuussa kaksi iäkästä skotlantilaista matkailijaa ryöstettiin heidän saapuessaan Palma de Mallorcan lentokentälle. Heiltä vietiin käsilaukut, henkilöpaperit ja passit. Lentokentän passintarkastuspisteessä he yrittivät tehdä ilmoituksen varkaudesta Espanjan poliisille. He pyysivät myös saada yhteyden konsulaattiinsa väliaikaisen passin hankkimiseksi. Espanjan viranomaiset eivät suostuneet kuuntelemaan näiden Euroopan kansalaisten ilmoitusta tai matkanjärjestäjän edustajien selityksiä. Sen sijaan Espanjan poliisi vaati turisteja poistumaan saarelta ja Espanjan alueelta, koska heillä ei ollut passia. Heille ilmoitettiin välittömästä karkotuksesta seuraavalla lennolla Skotlantiin, joka lähti seuraavana aamuna kello 5 paikallista aikaa. Toinen vanhuksista, 92-vuotias nainen, joutui viettämään yön lentokentän kovalla penkillä espanjalaispoliisin vartioimana. Nainen ei ole vieläkään toipunut yön aiheuttamasta traumasta. Henkilöpapereiden varastamisen ja espanjalaisviranomaisten tökeryyden takia nämä kaksi eurooppalaista matkailijaa eivät pystyneet jatkamaan matkaansa, vaan heidät karkotettiin ja heitä kohdeltiin epäasiallisesti. EU on aikaisemmin hyväksynyt erityistoimia matkailijoiden hyväksi, esimerkiksi rajan ylittämistä helpottavia ja turistien turvallisuutta ja aineellisia intressejä parantavia toimia. Euroopan parlamentti on pyytänyt, että turistien etuja suojeltaisiin paremmin. Euroopan parlamentti on jo myös ilmaissut tukevansa mahdollisimman laajojen vapauksien turvaamista kaikille unionin sisärajoilla. Mikäli Palma de Mallorcan lentokentällä sattuneen vakavan tapauksen yksityiskohdat vahvistetaan, matkailua ja ihmisten vapaata liikkuvuutta koskevan yhteisön lainsäädännön perusteella haluan tietää, miten komissio suhtautuu tähän Mallorcan tapaukseen? Aikooko se esittää virallisen valituksen poliisin toiminnasta vastuussa olevalle Espanjan hallituksen edustajalle Baleaareilla? Katsooko se, että poliisin tai Espanjan viranomaisten pitää korvata jollain tavalla näille iäkkäille turisteille aiheutettu vahinko? António Vitorinon komission puolesta antama vastaus (7. syyskuuta 2001) Komissio on pahoillaan tavasta, jolla arvoisan parlamentinjäsenen mukaan Espanjan viranomaiset kohtelivat kahta skotlantilaista turistia, joilta oli ryöstetty passit ja muut asiakirjat heidän saapuessaan Palma de Mallorcan lentokentälle toukokuussa 2001. EY:n perustamissopimuksen 18 artiklan (entisen 8 a artiklan) mukaan jokaisella unionin kansalaisella on oikeus vapaasti liikkua ja oleskella jäsenvaltioiden alueella, jollei kyseisessä sopimuksessa määrätyistä tai sen soveltamisesta annetuissa säännöksissä säädetyistä rajoituksista ja ehdoista muuta johdu. Oleskeluoikeutta koskevan yhteisön lainsäädännön mukaan jäsenvaltioiden kansalaisilla ja heidän perheenjäsenillään on oikeus tulla jäsenvaltion alueelle, kun heillä on mukanaan voimassa oleva henkilötodistus tai passi. Tämän lainsäädännön mukaan oleskeluun oikeutetuilla henkilöillä on oltava mukanaan voimassa oleva henkilötodistus tai passi. Yhteisön lainsäännössä ei säädetä toimenpiteistä, joita jäsenvaltiot voivat soveltaa asianmukaisten matkustusasiakirjojen puuttuessa. Komissio kuitenkin katsoo, että jäsenvaltioiden on suhteellisuusperiaatteen mukaisesti oltava joustavia ja annettava oleskeluun oikeutetuille henkilöille mahdollisuus todistaa henkilöllisyytensä muilla keinoin ennen kyseisten henkilöiden karkottamista alueeltaan. Komission 23. toukokuuta 2001(1) hyväksymässä ehdotuksessa Euroopan parlamentin ja neuvoston direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella säädetään, että jos unionin kansalaisella tai hänen perheenjäsenellään ei ole vaadittuja matkustusasiakirjoja, asianomaisen jäsenvaltion on kaikin tavoin autettava heitä vaadittujen asiakirjojen hankkimisessa tai niiden toimittamisessa heille, tai muilla keinoin vahvistettava tai osoitettava, että heillä on oikeus vapaasti liikkua jäsenvaltioiden alueella, ennen kuin maahantulo voidaan kieltää. Tässä nimenomaisessa tapauksessa henkilöiden karkottaminen jäsenvaltion alueelta antamatta heille minkäänlaista mahdollisuutta todistaa henkilöllisyyttään ja varsinkaan antamatta heidän ottaa yhteyttä konsulaattiinsa vaikuttaa kohtuuttomalta. Komissio ottaa yhteyttä Espanjan viranomaisiin tästä nimenomaisesta tapauksesta. (1) KOM(2001) 257 lopullinen.